La Direcció General de Joventut ha rebut notificacions de 6.984 activitats d'arreu del territori català, 754 més que l'any anterior.
La major part de les activitats (un 60%) corresponen a casals de vacances.
Un total de 382.198 joves han participat a les activitats d'educació en el lleure al llarg d'aquest estiu 2018.
D'aquests, 335.988 corresponen a participants de les activitats i 46.210 a persones dirigents o monitores de les activitats.
En relació amb l'any 2017 el nombre de nois i noies participants ha registrat un augment de l'11,53%, i el de les persones dirigents, un 11,81%.
Així mateix, la Direcció General de Joventut ha rebut notificacions de 6.984 activitats.
Pel que fa a la durada, destaca el nombre de notificacions d'estades d'entre 5 i 9 dies., i de les de 22 a 31 dies.
Pel que fa al tipus d'activitat i al nombre de participants, destaquen els casals de vacances, 4.438, on han participat un total de 246.848 nois i noies i 30.900 dirigents.
Les colònies registren un total de 1.088 amb 53.002 assistents i 8.118 dirigents, i en tercer lloc se situen les acampades, 858 de registrades, amb 24.205 participants i 4.969 dirigents.
Amb menor quantitat es troben les rutes, amb 482 notificacions, 8.821 participants i 1.738 dirigents.
Pel que fa als camps de treball, s'han registrat un total de 118, amb 3.112 assistents i 485 dirigents.
Les dades territorialitzades es poden consultar en l'apartat de Lleure del web Jove.cat.
Com és habitual, la majoria de les activitats es concentren en el mes de juliol, amb un total de 3.830, mentre que al juny se'n van realitzar 1.988, a l'agost 891 i al setembre 275.
Pel que fa a les entitats organitzadores, de les 6.984 activitats dutes a terme, 3.188 activitats han estat organitzades per entitats i associacions d'educació en el lleure censades al cens d'entitats de la DGJ.
Aquesta xifra representa un 46% de les activitats notificades.
El Govern també organitza a través de l'Agència Catalana de la Joventut les colònies de "L'estiu és teu!" que tenen lloc en un total de 21 albergs de la Xarxa Nacional d'Albergs Socials de Catalunya en les quals han participat 6.691 infants i joves de 5 a 16 anys.
Garantir la igualtat d'oportunitats com a prioritat
La directora general de Joventut, Norma Pujol, ha valorat molt positivament aquest increment de les dades de participació en activitats d'educació en el lleure i ha destacat, per una banda el compromís del Govern de la Generalitat en garantir la igualtat d'oportunitats per tots els infants i joves per poder participar en aquest tipus d'activitats, i per altra banda, ha volgut fer èmfasi en la rellevància que tenen aquestes activitats en el creixement personal dels seus participants.
En aquest sentit, aquest estiu 2018 la Generalitat ha destinat 1,1 milions d'euros en beques, fent que 8.400 nens i adolescents hagin pogut participar en activitats de lleure i colònies.
La campanya 'Anem preparats', al mòbil
Per segon any consecutiu, tant els organitzadors de les activitats com els propis joves participants han pogut accedir a tots els materials de la campanya de consells sobre activitats d'estiu 'Anem preparats' a través de dispositius mòbils.
El recurs adaptat a format responsiu que ofereix Joventut inclou un seguit de recomanacions, especialment en matèria de prevenció i salut, amb l'objectiu de garantir que les activitats d'educació en el lleure tinguin un bon nivell qualitatiu, que es facin en condicions de seguretat i integritat física per als participants, i que es respecti el medi natural que les acull.
Especialment dirigida als organitzadors d'activitats de lleure, l''Anem preparats' incorpora un seguit de mesures que cal seguir per actuar en situacions d'emergència (episodis de tempestes i llamps, aiguats i inundacions o incendis forestals), l'enllaç als llocs de muntanya on hi ha cobertura per trucar al 112, així com el recordatori dels plans d'emergència que han de tenir les instal·lacions juvenils.
La Generalitat ha destinat 1,1 milions d'euros en beques perquè 8.400 nens i adolescents hagin pogut participar en activitats de lleure i colònies d'estiu.